JY LEES NOU Met liefde gemaak
Raak kreatief met mooi materiaalkuns vir jou babakamer.
Swangerskap is die volmaakte tyd om maklike projekte aan te pak om die nuwe baba mee te verwelkom. Handnaaldwerk is ’n lekker aktiwiteit wanneer jy ’n stil oomblik het om jou voete te laat rus. En nou is die tyd om dit te doen, want sodra die baba daar is, sal jy nie ’n oomblik vir jouself hê nie!
Hier is ’n paar eenvoudige en maklike idees om jou aan die gang te kry. Handwerkwinkels verkoop dikwels sakke laslappie-vierkante wat ideaal is vir van die projekte. Anders kan jy by liefdadigheidswinkels gaan rondsnuffel vir antieksjiek materiaal. Daar sal jy waarskynlik ’n geblomde rok of hemp kry wat jy kan opknip of dalk selfs ou geborduurde linne.
Gebruik etikette wat met die hand uitgewerk is om jou baba se kas te organiseer. Jy kan sommer tou of enige koord gebruik om letters mee te skep. Teken eers die letters met potlood op die materiaal en werk hulle dan uit met steke in ’n teenstellende kleur.
Skep self ’n kwilt met stukkies afvalmateriaal. Knip harte uit patroon- en effekleurige materiaal en werk hulle aan mekaar vas om unieke komberse en linne te skep. Afhangend van die materiaal kan jy die kante met ’n kartelskêr afwerk of hulle soomloos los. As jy kleeflint aan die agterkant van die materiaal plak voor jy dit knip, sal dit ’n netjiese, minder rafelrige rand hê. Moenie die kleeflint aftrek nie, want dit sal net ’n groter probleem veroorsaak. Werk daardeur.
’n Lieflike idee om jou baba se kamer mee te verpersoonlik, is om ’n keur van mooi stukkies afvalmateriaal te gebruik en met eenvoudige rygsteek te versier. Tik jou baba se naam in ’n geskikte lettertipe op die rekenaar uit. Vergroot dit op die skerm, druk uit en knip dan uit. Vergroot weer op ’n fotokopieerder as jy die letters nog groter wil hê. Gebruik dit as ’n sjabloon om die materiaalletters uit te knip. Werk met die hand steke om elke letter – meng en pas materiale en gares. Voeg ’n hart en knopie of enige ander voorwerpe by vir oppervlakdetail. Linte en strikke werk ook mooi.
Teken letters met die hand of maak drukstukke van ’n lettertipe waarvan jy hou en gebruik dit as sjabloon vir die materiaalletters. Kombineer verskillende pienke in effe kleur, geruite of geblomde materiaal om ’n meng-en-pas-linnestel te skep. Jy hoef nie ure lank te borduur nie; eenvoudige en maklike rygsteek kan in ’n ommesientjie gedoen word.
As jy knap is met ’n naaimasjien, kan jy diervorms op die materiaal applikeer en die masjienborduurwerk deel van die ontwerp maak.
Wenk: Borduurwerk en enige ander afwerking moet gedoen word voor jy appliekwerk op die materiaal doen.
Verpersoonlik duvet- en kussingoortreksels en wiegiebuffers; hierdie woorde is met ’n masjien geborduur.
Met haar kinderdekorboeke en kreatiewe produkte wil Sam ander ma’s aanspoor om kreatiewer by die huis te wees. Sam meen ’n kind se omgewing is die eerste stap tot kreatiewe ervaring en uitdrukking.
Sam se kinderdekoronderneming spesialiseer in die ontwerp van produkte vir kreatiewe speelruimtes en speel-idees vir kinders. Sy is ook ’n dekorkonsultant wat veral werk met kinderkamers. Sam bied ook kreatiewe dekorslypskole aan waar sy ouers inspirerende dekor-idees gee vir hul kinders se slaapkamer en persoonlike ruimte.
Vir nog wonderlike idees vir kinderdekor besoek www.kidsdecor.co.za of www.facebook.com/kids.decor.designs